तस्मात्प्रणम्य प्रणिधाय...

श्लोकः 

तस्मात्प्रणम्य प्रणिधाय कायं प्रसादये त्वामहमीशमीड्यम् ।
पितेव पुत्रस्य सखेव सख्युः प्रियः प्रियायार्हसि देव सोढुम् ॥ ४४ ॥

अयं भगवद्गीतायाः एकादशोऽध्यायस्य विश्वरूपदर्शनयोगस्य चतुश्चत्वारिंशत्तमः(४४) श्लोकः ।

पदच्छेदः
तस्मात् प्रणम्य प्रणिधाय कायं प्रसादये त्वाम् अहम् ईशम् ईड्यम् पितेव पुत्रस्य सखा इव सख्युः प्रियः प्रियायाः  अर्हसि देव सोढुम् ॥ ४४ ॥

अन्वयः
देव तस्मात् प्रणम्य कायं प्रणिधाय ईड्यम् ईशं त्वाम् अहं प्रसादये । पुत्रस्य पिता इव, सख्युः सखा  इव, प्रियायाः प्रियः इव सोढुम् अर्हसि ।

 शब्दार्थः 
देव = प्रभो !
तस्मात् = हेतोः
प्रणम्य = नमस्कृत्य
कायम् = शरीरम्
प्रणिधाय = नम्रं कृत्वा
ईड्यम् = स्तुत्यम्
ईशम् = प्रभुम्
त्वां प्रसादये = त्वां प्रसन्नं करोमि
पुत्रस्य = तनयस्य
पिता इव = जनकः इव
सख्युः = सुहृदः
सखा इव = सुहृत् इव
प्रियायाः = प्रेयस्याः
प्रियः = प्रियकरः इव
सोढुम् = क्षन्तुम्
अर्हसि = योग्यः असि ।	

 अर्थः 
प्रभो ! तस्मात् नमस्कृत्य शरीरं नम्रं कृत्वा स्तुत्यं प्रभुं त्वाम् अहं प्रसादयामि । पुत्रस्य अपराधम् पिता 	इव, सुहृदः अपराधं सुहृत् इव, प्रेयस्याः अपराधं प्रियः इव, मम अपराधं क्षन्तुम् अर्हसि । 

सम्बद्धसम्पर्कतन्तुः
भगवद्गीता (मूलश्लोकाः)
भगवद्गीता

 44
वर्गः:श्टब्स् संस्कृतसम्बद्धाः
वर्गः:श्रीमद्भगवद्गीतायाः श्लोकाः
वर्गः:सर्वे अपूर्णलेखाः
वर्गः:न प्राप्तः गीतासम्बद्धभाषानुबन्धः
वर्गः:सर्वे न प्राप्ताः भाषानुबन्धाः

 सम्बद्धाः लेखाः 

 संस्कृतम्
 श्रीमद्भगवद्गीता
 शङ्कराचार्यः
 रामानुजाचार्यः